text: Can Pistraus segueix les passes de La Unió i no pujarà al balcó les seves banderes de la Comparsa | Diari de Vilanova
  Animen la resta d'entitats fer el mateix en protesta pel 155 i l'empresonament de polítics i líders socials
  "Les entitats no podem quedar al marge de la greu situació que viu el país", afirmen
  Redacció | 28/01/2018 a les 22:52h
  Arxivat a: Societat, Comparses de Vilanova, Comparses, La Unió Vilanovina, Can Pistraus, Carnaval de Vilanova i la Geltrú, Carnaval 2018
  Banderes de les Comparses al balcó de l'Ajuntament | Sidru C.
  Can Pistraus seguirà l'exemple de La Unió Vilanovina i no pujarà les seves banderes de la Comparsa al balcó de l'Ajuntament. Així hi ha anunciat l'entitat en un comunicat fet públic a les xarxes socials, en què assenyala que cap de les seves tres banderes pujarà al balcó de l'Ajuntament per rebre la tradicional llaçada. La decisió és, afirmen, una mostra de rebuig a compartir espais de festivitat i celebració amb persones que han avalat l'aplicació de l'article 155 de la Constitució, han menyspreat les víctimes de la violència policial de l'1 d'octubre i justifiquen l'empresonament de polítics i de líders d'entitats socials del nostre país.
  L'entitat diu que es posarà en contacte amb La Unió per coordinar-nos i fer visible la protesta. A més, demanen a la resta d'entitats que se sumin a la proposta. Les entitats no podem quedar al marge de la greu situació que viu el país i les úniques llaçades que lluirem el dia de la Comparsa seran les que facilitarem als nostres comparsers i comparseres per mostrar suport als presos polítics catalans que té segrestats l'estat espanyol. El comunicat acaba amb la frase Festa sí, lluita també.